**Drop veľký** alebo **drop fúzatý** (*Otis tarda*) je druh vtáka z čeľade dropovité (*Otididae*).

Drop veľký je jediný druh rodu *Otis*. Jeho najbližšími príbuznými sú dropy rodu *Chlamydotis*: drop obojkový a drop hrivnatý.

Podľa Medzinárodnej únie na ochranu prírody a prírodných zdrojov drop veľký patrí medzi zraniteľné druhy, trend celkovej populácie je klesajúci. V minulosti došlo u dropa veľkého k prudkému poklesu populácie kvôli strate biotopov a intenzifikácii v poľnohospodárstve a tiež nadmerným lovom a úhynom na elektrických vedeniach. Nie je dostatok poznatkov o trendoch z krajín dôležitých z hľadiska rozšírenia dropa, akými sú Rusko, Mongolsko a Čína. Negatívny trend pokračuje v Maroku, strednej a východnej Európe. V iných krajinách sú jeho stavy od roku 1990 stabilné alebo aj stúpajúce (Maďarsko, Rakúsko, Nemecko a štáty Pyrenejského polostrova). Kvôli hrozbám pokračujúceho rozširovania sa intenzívneho poľnohospodárstva a klimatickým zmenám je u dropa veľkého z opatrnosti preventívne stanovený trend - pomerne rýchly pokles stavov za obdobie nasledujúcich 30 rokov (3 generácie). Už dnes je zaznamenaný začiatok tohoto trendu napríklad na Pyrenejskom polostrove kvôli nízkej reprodukcii.

Opis
----

Vyznačuje sa výrazným pohlavným dimorfizmom. Samec je väčší než moriak , s výrazným šedým krkom a fúzami po stranách veľkej hlavy, samica je o dosť menšia. Samce merajú 90 – 105 cm, samice 75 – 85 cm. Hmotnosť samcov je 5,8 kg – 18 kg, najťažšie zistené jedince v minulosti mali okolo 21 kg
, dnes 19 kg. Samice vážia 3,3 kg – 5,3 kg (8 kg).

Výskyt
------

Je to jeden z najťažších lietajúcich vtákov na svete a najväčší vták v Európe. Žije v suchších, stepných oblastiach od Španielska po Čínu, nevyskytuje sa južne od Stredozemného mora ani severne od Dánska. Jeho areál je rozdrobený na malé plochy vzdialené ďaleko od seba, pretože je veľmi citlivý na intenzívne poľnohospodárstvo.

### Poddruhy

Drop veľký je vo svojom areáli veľmi málo premenlivý, vytvára 2 poddruhy. Oblasť od západnej Európy po Strednú Áziu obýva **drop veľký európsky** (*Otis tarda tarda*), ďalej na východ žije **drop veľký ázijský** (*Otis tarda dybowskii*).

  

### Výskyt a stav na Slovensku

Odhadovaný počet hniezdiacich párov v rokoch 1980 – 1999 bol 4 - 30, zimujúcich jedincov 20 - 100. Veľkosť populácie mala *výrazný pokles*, viac ako o 50%. Veľkosť územia, na ktorom sa vyskytoval, vykazovala *mierny pokles* od 20% - 50%. Ekosozologický status v roku 1995 *E* - ohrozený druh. V roku 1998 *CR:A1,B2acd, D* - kriticky ohrozený. V roku 2001 *CR* - kriticky ohrozený. Európsky ochranársky status *SPEC1* - druhy vyskytujúce sa v Európe, vyžadujúce celosvetovú ochranu ako globálne ohrozené. Stupeň ohrozenia *D* - ustupujúci druh.

Odhadovaný počet hniezdiacich párov v rokoch 2008 – 2012 bol 0 – 5 párov, zimujúcich jedincov 100 – 350. Krátkodobý trend za posledných 12 rokov (2000 – 2012) aj z pohľadu dlhodobého trendu od roku 1980 (1980 – 2012) boli *klesajúce*. Veľkosť územia na ktorom hniezdil za posledných 12 rokov ako aj z pohľadu dlhodobého trendu bola *klesajúca*. V roku 2014 *EN\* C2a(ii)* - silne ohrozený. Dôvodom preradenia do nižšej kategórie môže byť niektorý z nasledujúcich dôvodov: zvýšenie počtu rozmnožujúcich sa jedincov, rastúci trend populácie, zväčšovanie areálu alebo aj možnosti pozitívneho ovplyvnenia populácií z okolitých krajín.

Odhadovaný počet hniezdiacich párov v rokoch 2013 – 2018 bol 0 – 5 párov, zimujúcich jedincov 100 – 350. Krátkodobý trend za posledných 12 rokov (2008 – 2018) bol *fluktujúci*. Dlhodobý trend od roku 1980 (1980 – 2018) bol *klesajúci*. Veľkosť územia na ktorom hniezdil za posledných 12 rokov bola *stabilná*. Veľkosť územia na ktorom hniezdil z pohľadu dlhodobého trendu bola *klesajúca*.

Spôsob života
-------------

Drop veľký žije v malých kŕdľoch, samce sa združujú k sebe, nemajú teritóriá, ale panuje medzi nimi určitá hierarchia.

### Hniezdenie

V priebehu toku nevydávajú hlasové prejavy. Hniezdia raz za rok v apríli až auguste. Ako hniezdo používa plytké jamky v zemi. Na vajciach, ktoré sú väčšinou 2 – 3, sedí iba samica, doba inkubácie je 23 – 24, niekedy až 30 dní. Mláďatá začínajú lietať 6 – 7 týždňov po vyliahnutí. Pohlavne dospelí sú po 4 (samice) alebo 5 (samce) rokoch života.

Potrava
-------

Živí sa rastlinnou potravou a hmyzom, občas požiera i drobné stavovce, napr. malé hlodavce, jašterice alebo vtáčie mláďatá.

Galéria
-------

* Samec, HortobágySamec, Hortobágy
* Za letuZa letu
* VajciaVajcia
* MláďaMláďa
* Kompozitná fotografia – pomôcka na ľahšie spoznanie druhuKompozitná fotografia – pomôcka na ľahšie spoznanie druhu

Referencie
----------

1. 1 2  IUCN Red list 2019.2. Prístup 28. júla 2018
2. 1 2   *Demko M. Krištín A. & Pačenovský S. 2014: Červený zoznam vtákov Slovenska. SOS/BirdLife Slovensko, 52 pp.* [online]. vtaky.sk, 2014, [cit. 2018-03-03]. Dostupné online.
3. ↑  KOVALIK, Peter, et al. *Slovenské mená vtákov sveta* [online]. Bratislava: SOS/BirdLife Slovensko, 2010 (2016), rev. 2016-10-23, [cit. 2016-12-12]. Dostupné online.
4. ↑  Pitra, Ch. Lieckfeldt, D. Frahnert, S. a Fickel, J. 2002: Phylogenetic Relationships and Ancestral Areas of the Bustards (Gruiformes: Otididae), Inferred from Mitochondrial DNA and Nuclear Intron Sequences. *Molecular Phylogenetics And Evolution*, 23: 63 – 74.
5. ↑  Broders, O. Osborne, T. a Wink, M. 2003: A mtDNA phylogeny of bustards (family Otididae) based on nucleotide sequences of the cytochrome *b*-gene. *Journal Fur Ornithologie*, 144: 176 – 185.
6. 1 2 3 4 5 6   *Collar, N. & Garcia, E.F.J. (2019). Great Bustard (Otis tarda) In: del Hoyo, J. Elliott, A. Sargatal, J. Christie, D.A. & de Juana, E. (eds.). Handbook of the Birds of the World Alive.* [online]. Lynx Edicions, Barcelona. [cit. 2019-10-26]. Dostupné online. (En)
7. ↑  PETERSON, R.T.; MOUNTFORT, G.; HOLLOM, P.A.D.. *Európa madarai*. Budapest : Gondolat, 1986. ISBN 978-80-7234-292-1. (preklad do maďarčiny)
8. 1 2  FERIANC, Oskár. *Vtáky Slovenska 1*. Bratislava : Veda, 1977.
9. 1 2  DANKO, Štefan; DAROLOVÁ, Alžbeta; KRIŠTÍN, Anton, et al. *Rozšírenie vtákov na Slovensku*. Bratislava : Veda, 2002. Autori druhu Jozef Chavko, Slávka Siryová. ISBN 80-224-0714-3. Kapitola Drop veľký/Drop fúzatý, s. 248 - 250.
10. ↑  BALÁŽ, Daniel; MARHOLD, Karol; URBAN, Peter. *Červený zoznam rastlín a živočíchov Slovenska*. 1. vyd. Banská Bystrica : Štátna ochrana prírody Slovenskej republiky, 2001. 160 s. Dostupné online. ISBN 80-89035-05-1. Kapitola Červený (ekosozologický) zoznam vtákov (Aves) Slovenska: Anton Krištín, Ľudovít Kocian, Peter Rác (en: Red (Ecosozological) List of Birds (Aves) of Slovakia), s. 150 - 153.
11. ↑  DEMKO, Miroslav; KRIŠTÍN, Anton; PUCHALA, Peter. Červený zoznam vtákov Slovenska. *Tichodroma*, roč. 25, čís. 2013, s. 69 - 78. Dostupné online [cit. 2018-03-03].
12. ↑  JEDLIČKA, Ladislav; KOCIAN, Ľudovít; KADLEČÍK, Ján; FERÁKOVÁ, Viera. *Hodnotenie stavu ohrozenia taxónov fauny a flóry* [online]. Bratislava: Štátna ochrana prírody SR, Banská Bystrica, Univerzita Komenského v Bratislave, vydavateľstvo Faunima, online in vtaky.sk, 2007, [cit. 2018-03-04]. Dostupné online.
13. ↑   *Černecký, J. Saxa, A. Čuláková, J. Andráš, P. Správa o stave vtákov za obdobie rokov 2013 – 2018.* [online]. Príprava vydania Černecký, J. Banská Bystrica: Štátna ochrana prírody Slovenskej republiky, 2019, [cit. 2019-10-15]. Dostupné online.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Drop veľký**
* Spolupracuj na Wikidruhoch Wikidruhy ponúkajú informácie na tému **Drop veľký**

Externé odkazy
--------------

* Na Sysľovských poliach ornitológovia zaznamenali 118 dropov fúzatých
* Projekt záchrany dropa na Slovensku
* Hlas dropa veľkého na xeno-canto zoznam nahrávok bez mapy (rýchlejšie) alebo zoznam nahrávok s mapou. (po anglicky)
* Videá, fotografie a nahrávky zvukov o *Otis tarda* na stránke eBird - Cornell Lab of Ornithology - Macaulay Library a podrobné informácie o *Otis tarda* na stránke Birds of the World - Cornell Lab of Ornithology (v roku 2020 došlo k spojeniu s obsahom HBW online aj IBC, kompletný obsah je prístupný po registrácii)